Document ID: 32011D0545

KOMISIJOS ĮGYVENDINIMO SPRENDIMAS
2011 m. rugsėjo 16 d.
dėl Tarybos direktyvos 2008/118/EB kontrolės ir judėjimo nuostatų taikymo produktams, kurių KN kodas yra 3811, vadovaujantis Tarybos direktyvos 2003/96/EB 20 straipsnio 2 dalimi
(pranešta dokumentu Nr. C(2011) 6423)
(2011/545/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 27 d. Tarybos direktyvą 2003/96/EB pakeičiančią Bendrijos energetikos produktų ir elektros energijos mokesčių struktūrą (1), ypač į jos 20 straipsnio 2 dalį,
kadangi:
(1)
vadovaudamosi Direktyvos 2003/96/EB 20 straipsnio 2 dalimi, Nyderlandų valdžios institucijos Komisijai pranešė, kad 2008 m. gruodžio 16 d. Tarybos direktyvos 2008/118/EB dėl bendros akcizų tvarkos, panaikinančios Direktyvą 92/12/EEB (2), kontrolės ir judėjimo nuostatų netaikant priedams, kurių KN kodas pagal Kombinuotąją nomenklatūrą su pakeitimais, padarytais 2001 m. rugpjūčio 6 d. Komisijos reglamentu (EB) Nr. 2031/2001, iš dalies pakeičiančiu Tarybos reglamento (EEB) Nr. 2658/87 dėl tarifų ir statistikos nomenklatūros bei dėl Bendrojo muitų tarifo I priedą (3), yra 3811 ir kurie apmokestinami pagal Direktyvą 2003/96/EB, didėja mokesčių slėpimo, vengimo ar su tuo susijusių pažeidimų pavojus. Todėl Nyderlandų valdžios institucijos prašo taikyti KN kodui 3811 Direktyvos 2008/118/EB kontrolės ir judėjimo nuostatas;
(2)
Komisija perdavė Nyderlandų valdžios institucijų prašymą kitoms valstybėms narėms;
(3)
dėl mokesčių slėpimo, vengimo arba su tuo susijusių pažeidimų pavojaus produktams, kurių KN kodas yra 3811, turėtų būti taikomos Direktyvos 2008/118/EB kontrolės ir judėjimo nuostatos;
(4)
šiame sprendime nustatytos priemonės atitinka Akcizų komiteto nuomonę,
PRIĖMĖ ŠĮ SPRENDIMĄ:
1 straipsnis
Pagal Tarybos direktyvos 2003/96/EB 20 straipsnio 2 dalį produktams, kurių KN kodas yra 3811, taikomos Direktyvos 2008/118/EB kontrolės ir judėjimo nuostatos.
2 straipsnis
Šis sprendimas taikomas nuo 2012 m. liepos 1 d.
3 straipsnis
Šis sprendimas skirtas valstybėms narėms.
Priimta Briuselyje 2011 m. rugsėjo 16 d.

Labels: 3
2
14
1